端州逢故人劉暐光道致酒鵠奔亭作
作者：郭祥正
朝代：宋

paragraphs: 貴池昔分袂，端江復傾蓋。
屈指十六秋，華髪驚老大。
雲霄邈功名，荆榛森患害。
衆人皆欲戮，出門即有礙。
咄哉不復道，致酒强高會。
蒼梧帝魂寂，鵠化遺亭在。
翠葆攖玉簪，金鱗躍羅带。
風澄嵐靄散，櫂擊天影碎。
往古悉已空，來今竟何待。
勞形百年間，投足萬里內。
秋水正瀰漫，醉膽逐澎湃。
一絲攜六鼇，猛擲滄溟外。